Na temelju članka 18. stavka 1. Zakona o zaštiti prijavitelja nepravilnosti („Narodne novine“ broj 17/19), članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13-pročišćeni tekst 137/15-ispravak , 123/17, 98/19), a u svezi s člankom 3. točka 6. Pravilnika o postupanju i izvještavanju o nepravilnostima u upravljanju sredstvima institucija u javnom sektoru („Narodne novine“ broj 78/20), članka 40. stavka 3. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13-pročišćeni tekst, 5/18, 14/18 i 18/18- pročišćeni tekst, 3/20 i 23/20) i članka 21. Poslovnika o načinu rada Župana Zagrebačke županije („Glasnik Zagrebačke županije“ broj 26/09, 1/11, 31-II/13 i 20/17) Župan Zagrebačke županije dana 30. listopada 2020. godine donosi

**PRAVILNIK O IZMJENI I DOPUNAMA PRAVILNIKA**

**O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE U ZAGREBAČKOJ ŽUPANIJI**

Članak 1.

U Pravilniku o postupku unutarnjeg prijavljivanja nepravilnosti i imenovanju povjerljive osobe u Zagrebačkoj županiji („Glasnik Zagrebačke županije“ broj 2/20) članak 20. se mijenja tako da novi glasi:

„ Ukoliko se radi o prijavama nepravilnosti koje se odnose na korištenje proračunskih sredstava i/ili sredstava iz fondova Europske unije povjerljiva osoba će provesti postupak u skladu sa zakonom kojim je uređen sustav unutarnjih kontrola u javnom sektoru Republike Hrvatske i Pravilnikom o postupanju i izvještavanju o nepravilnostima u upravljanju sredstvima institucija u javnom sektoru. „

Članak 2.

Članak 26. predmetnog Pravilnika dopunjuje se na način da se iza prve rečenice dodaje tekst kako slijedi:

„Povjerljiva osoba je ujedno i osoba za nepravilnosti u skladu sa važećim zakonom kojim je uređen sustav unutarnjih kontrola u javnom sektoru Republike Hrvatske i važećim Pravilnikom o postupanju i izvještavanju o nepravilnostima u upravljanju sredstvima institucija u javnom sektoru.“

U ostalom dijelu članak ostaje neizmijenjen.

# Članak 3.

Članak 32. Pravilnika dopunjuje se na način da se iza stavka dva dodaje stavak tri koji glasi:

„ Povjerljiva osoba kao osoba za nepravilnosti zaprima prijave o nepravilnostima u upravljanju sredstvima Županije, procjenjuje osnovanost zaprimljenih prijava i predlaže način postupanja u skladu o odredbama Pravilnika o postupanju i izvještavanju o nepravilnostima u upravljanju sredstvima institucija u javnom sektoru, priprema izvješće o nepravilnostima i obavlja druge poslove u skladu sa navedenim Pravilnikom.“

Članak 4.

Ovaj Pravilnik učinit će se dostupnim svim osobama koje obavljaju poslove u Županiji na način da će se nakon stupanja na snagu objaviti na mrežnoj stranici Županije ili na drugi prikladan način (oglasna ploča i slično).

Članak 5.

Ovaj Pravilnik stupa na snagu osmog dana od dana objave a objavit će se u „Glasniku Zagrebačke županije“.

KLASA: 022-01/20-01/43

URBROJ: 238/1-03-20-12

Zagreb, 30. listopada 2020.

Župan

mr.sc. Stjepan Kožić, dipl. ing.